Raamleping nr ….

(Isikukeskse erihoolekande teenusmudeli rakendamine Valga vallas 2023–2024)

Valga, „….“……………. 2023.a.

Valga Töötute Aktiviseerimiskeskus, registrikood 75008491, aadress Piiri 19, 68203 Valga linn, Valga vald (edaspidi aktiviseerimiskeskus või tellija), mida esindab Valga vallavanema 31.12.2022 käskkirja nr 3-1.1/151 alusel juhataja Anu-Lii Jürman

………………………, registrikood …………, aadress ……………………………………………….. (edaspidi teenuse osutaja), mida esindab põhikirja alusel juhatuse liige …………………………….

edaspidi eraldi Pool või koos Pooled,

lähtudes sellest, et:

- lepingu alusel osutatavaid teenuseid rahastatakse Euroopa Sotsiaalfondist, TAT „Sotsiaalkaitse ja pikaajalise hoolduse kättesaadavus“, tegevus „Integreeritud, isikukeskse ja paindliku erihoolekandeteenuste süsteemi katsetamine“;

- Sotsiaalkindlustusameti (edaspidi SKA) ja Valga Vallavalitsuse vahel on sõlmitud 21. detsember 2022. a koostööleping nr 2-9/54218-1;

- aktiviseerimiskeskus on korraldanud hanke „Isikukeskse erihoolekande teenusmudeli rakendamine Valga vallas 2023–2024“;

- aktiviseerimiskeskusel ja teenuse osutajal on ühine huvi arendada isikukeskse erihoolekande teenusmudeli rakendamist Valga vallas,

sõlmisid käesoleva hankelepingu (edaspidi Leping) järgmiselt:

1. Lepingu dokumendid
   1. Lepingu dokumendid täiendavad ja täpsustavad üksteist ning loetakse Lepingu olulisteks osadeks ja on aluseks Lepingu tõlgendamisel. Lepingul on selle sõlmimise hetkel järgmised:
      1. Lisa 1- Teenuse kirjeldus;
      2. Lisa 2- Lisatoetuse osutaja pakkumus;
      3. Lisa 3- Pakkumus;
      4. Lisa 4- Pakkuja kinnitus;
      5. Lisa 5- Teenuse osutaja andmestik;
      6. Lisa 6- Elukvaliteedi hindamise andmestik;
      7. Lisa 7- Kokkuvõttev hinnang;
      8. Lisa 8- Nõuded teenuseosutajale;
      9. Lisa 9- Raamleping;
      10. Lisa 10- Pakkumuskutse;
   2. Lepingus ei fikseerita kõiki lepingu tingimusi. Lepingu täitmine on seotud SKA pilootprojektiga "Isikukeskse erihoolekande teenusmudeli rakendamine kohalikus omavalitsuses 2023–2024“ (edaspidi projekt), milles sätestatud tingimused on teenuse osutajale kohustuslikud.
   3. Tulenevalt projekti paindlikust iseloomust võib aktiviseerimiskeskus anda teenuse osutajale täiendavaid juhiseid ja ettepanekuid teenuse paremaks osutamiseks.
2. **Lepingu eesmärk ja ese**
   1. Lepingu eesmärk on Valga valla psüühilise erivajadusega inimeste iseseisva toimetuleku ja sotsiaalse integratsiooni tagamine läbi isikukeskse komponendipõhise erihoolekande teenusmudeli piloteerimise. Nimetatud projektis toetatakse raske, sügava või püsiva kuluga psüühilise erivajadusega isikuid, kes on vähemalt 16-aastased ja kelle elukoht on registreeritud Valga valla haldusterritooriumil.
   2. Projekti raames osutatakse teenust kuni 30-le abivajajale. Teenusel olevate isikute arv võib muutuda SKA vahehindamiste alusel.
   3. Teenust osutatakse kuni **31.12.2024**.
   4. Lepingu esemeks on lisatoetuse teenuse osutamine. Teenuseosutaja osutab nende teenuskomponentide pakkumist, millele ta on esitanud pakkumuse. Pakkumuses esitatud teenuskomponentide maht ei ole lepingu tegelik maht, st aktiviseerimiskeskusel on õigus tellida teenust vajaduspõhiselt raamlepingu partnerite hulgast.
   5. Lepingu esemeks oleva töö täpsem kirjeldus on toodud hanke dokumentides, eeskätt tehnilises kirjelduses ja komponentide loetelus.
   6. Pooled kohustuvad tegema koostööd Lepingu eesmärkide saavutamiseks, lähtudes hankedokumentidest, riiklikest- ning vallavalitsuse õigusaktidest ning Lepingu dokumentidest, tegutsedes oma pädevuse piires ja kooskõlas Lepinguga*.* Pooled juhinduvad koostöös avalike huvidega seotud kaalutlustest ning peavad tagama kohustuste õigeaegse ja nõuetekohase täitmise.
   7. Kõik olulised muudatused kooskõlastatakse eelnevalt kirjalikult.
3. **Lepingu hind ja tasumise tingimused**
   1. Aktiviseerimiskeskus tasub teenuse osutajale reaalselt tehtud töö eest vastavalt pakkumuses fikseeritud hindadele. Tööde hinda arvestatakse tunnipõhiselt (60 minutit teenust). Pakkumuses sätestatud teenuste maksumused on lõplikud ja sisaldavad kõiki kulutusi, mis on vajalikud lepingu täitmiseks ja teenuste nõuetekohaseks osutamiseks. Kui pakkumuse esitamise ajal teenuse osutaja ei olnud käibemaksukohustuslane, kuid selline kohustus tekkis tal pärast pakkumuse esitamist, loetakse, et teenuste maksumus hõlmab ka käibemaksu, st käibemaksu võrra teenuste maksumust hiljem ei suurendata.
   2. Tellimuse maksumus on tellimuses esitatud töö mahu ja pakkumuses esitatud tunnihinna korrutis. Osutatud teenust saab arvestada 0,25; 0,5; 0,75; 1 tunni täpsusega.
   3. Teenuse osutaja esitab igakuiselt aktiviseerimiskeskusele masinloetava e-arve ja selle koostamise aluseks olevad vormikohased alusdokumendid Lisa 5 hiljemalt aruandlusperioodile järgneva kuu **3.** (**kolmandaks) kuupäevaks**. Lisa 6 ja 7 esitab Teenuse osutaja vastavalt projekti kirjeldusele (sh aktiviseerimiskeskuse kontaktisiku päringule). Aktiviseerimiskeskuse kontaktisik kontrollib esitatud dokumentide vastavust 3 (kolme) tööpäeva jooksul. Juhul, kui andmete kontrollimisel ja võrdlemisel tuvastatakse erinevusi või puudusi, küsib aktiviseerimiskeskuse kontaktisik täiendavaid andmeid ning teenuse osutaja on kohustatud esitama andmed 2 (kahe) tööpäeva jooksul. Arvel peab olema välja toodud periood ja kõikide teenuskomponentide kogumaksumus.
   4. Aktiviseerimiskeskus tasub esitatud e-arve 20 tööpäeva jooksul, arvates arve koostamise aluseks olevate vormikohaste ja nõuetele vastavate dokumentide saamisest.
   5. Lepingujärgse viimase arve tasumiseks peab teenuse osutaja olema esitanud aktiviseerimiskeskusele kõik Lepingus nõutud dokumendid.
4. **Teenuse osutaja kohustused ja õigused**
   1. Teenuse osutaja osutab teenust vastavalt hanke dokumentides ja projekti kirjelduses sätestatud tingimustele.
   2. Pooled kohustuvad tegema koostööd lepingu eesmärkide saavutamiseks, lähtudes riiklikest- ja valla õigusaktidest ning lepingu dokumentidest ja projekti tingimustest, tegutsedes oma pädevuse piires ja kooskõlas lepinguga.
   3. Teenuse osutaja on kohustatud:
      1. tagama, et Lepinguga seotud teenuseid osutaksid üksnes sellised isikud, kellel on olemas kõik nende teenuste osutamiseks õigusaktides nõutavad load, registreeringud ja spetsialistid;
      2. täitma Lepingut nõuetekohaselt ja osutama teenust tähtaegselt, kvaliteetselt ja kooskõlas Lepingu tingimustega;
      3. lähtuma teenuse osutamisel eeskätt teenusesaaja individuaalses tegevusplaanis kavandatust, Lepingu lisadest ning teenuskomponentide loetelus sätestatud tegevustest ja kohustustest.
      4. järgima Lepingu täitmisel aktiviseerimiskeskuse täiendavaid ja põhjendatud juhiseid ja ettepanekuid;
      5. esitama aktiviseerimiskeskusele tähtaegselt korrektselt täidetud dokumendid ja arved;
      6. esimesel võimalusel teavitama aktiviseerimiskeskust asjaoludest, mis takistavad lisatoetuse osutajal Lepingut täitmast ja täitmisel esinevatest muudest probleemidest;
      7. koostama ja esitama igakuiselt jooksva kuu eest arved ja lisadokumendid hiljemalt aruandlusperioodile **järgneva kuu 3. (kolmandaks) kuupäevaks** aktiviseerimiskeskuse kontaktisikule;
      8. tegema aktiivselt koostööd võimalike teiste baasteenuse- ja/või lisateenuse osutajatega, samuti sidusvaldkondade partneritega ja kogukonnaga;
      9. kohtuma teenusesaajaga vajaduspõhiselt, aga mitte harvemini kui 2 (kaks) korda kuus (eriolukordades on kohtumine lubatud ka veebi või telefoni vahendusel);
      10. säilitama Lepingu täitmisega seotud dokumente kuni 31.12.2030;
      11. järgima teenuse osutamisel teavitusreegleid vastavalt kehtivatele õigusaktidele, sh Vabariigi Valitsuse 12.05.2022 määrus nr 54 „Perioodi 2021–2027 ühtekuuluvus- ja siseturvalisuspoliitika fondide vahendite andmisest avalikkuse teavitamine“.
   4. Teenuse osutajal on õigus:
      1. saada tasu reaalselt osutatud teenuste eest;
      2. saada aktiviseerimiskeskuse kontaktisikult juhiseid teenuse osutamise ning oodatavate tulemuste kohta;
      3. osaleda projektis teenuse osutajatele suunatud üritustel, koolitustel ja seminaridel;
      4. teha aktiviseerimiskeskusele ettepanekuid teenusel olevatele psüühilise erivajadustega isikutele toimetuleku soodustamiseks sotsiaaltoetuste eraldamise ja -teenuste osutamise osas.
   5. Aktiviseerimiskeskus on kohustatud:
      1. tegema koostööd lisatoetuse osutajaga abivajajale isikule sobiva teenuse leidmisel;
      2. tasuma õigeaegselt teenuse osutajale vastavalt reaalselt osutatud teenustele. Teenuskomponentide maksumuseks on teenuseosutaja pakkumuses esitatud hinnad. Arvete tasumise eelduseks on nõuetekohased arved, aruanded ja muud dokumendid. Seejuures lähtutakse projekti kaasatud teenusesaajate tegelikust abivajadusest ehk vastavalt nende abivajaduse hindamise tulemustest, individuaalsesse tegevusplaani kavandatud ja reaalselt osutatud teenuskomponentide mahust, maksumusest ja teenuse kasutamise kestusest.
   6. Aktiviseerimiskeskusel on õigus:
      1. teostada kontrolli teenuse osutamise kvaliteedi ja sihipärasuse üle, nõudes vajadusel teenuse osutajalt selle kohta informatsiooni;
      2. teha ettepanekuid ja anda juhiseid teenuse kvaliteedi parendamiseks;
      3. nõuda teenuse osutamisel ilmnenud puuduste viivitamatut kõrvaldamist;
      4. nõuda vajadusel teenuse sisu ümberkorraldamist, kui sellega ei põhjustata teenuse osutajale ebamõistlikke kulusid või põhjendamatuid ebamugavusi;
      5. nõuda tagasi teenuse osutajale väljamakstud tasu juhul, kui ilmnevad asjaolud, mis tõendavad rahaliste vahendite mitteotstarbekohast kasutamist;
      6. nõuda teenuse osutajalt tagasi mitteabikõlblikuks tunnistatud kulud kogu finantskorrektsiooni ulatuses, kui teenuse osutaja on rikkunud Lepingu täitmise tingimusi.
5. **Vastutus ja vääramatu jõud**
   1. Pooled kannavad vastastikku vastutust hankelepingu mittetäitmisega või mittekohase täitmisega teisele Poolele tekitatud kahju eest.
   2. Teenuse osutaja vastutab igasuguse Lepingu rikkumise eest eelkõige, kui Leping on jäänud täitmata, sh teenus ei ole tähtaegselt osutatud või kui teenus ei vasta Lepingus sätestatud nõuetele vms.
   3. aktiviseerimiskeskus esitab pretensiooni mõistliku aja jooksul arvates teenuse mittevastavusest teada saamisest. Pretensioonis fikseeritakse Lepingu täitmisel ilmnenud puudused ja vajadusel määratakse tähtaeg puuduste kõrvaldamiseks.
   4. Lisaks Lepingu täitmise nõudele või täitmisnõude asemel on aktiviseerimiskeskusel õigus nõuda leppetrahvi 5% (viis protsenti) nõuetekohaselt täitmata aruandlusperioodi tasust.
   5. Kui aktiviseerimiskeskus viivitab põhjendamatult arvete tasumisega, on Teenuse osutajal õigus nõuda aktiviseerimiskeskuselt viivist 0,05% (null koma null viis protsenti) tähtaegselt tasumata summalt päevas, kuid mitte rohkem kui 5% (viis protsenti) nõuetekohaselt täidetud ja arve aluseks oleva aruandlusperioodi tasust.
   6. Leppetrahvid ja viivis tuleb tasuda 14 (neljateistkümne) tööpäeva jooksul vastava nõude saamisest. aktiviseerimiskeskusel on õigus teenuse eest tasumisel tasaarveldada leppetrahvi summa Lepingu alusel tasumisele kuuluva summaga. Leppetrahvi nõudmine ei mõjuta õigust nõuda teiselt Poolelt täiendavalt ka kohustuste täitmist ja kahju hüvitamist.
   7. Lepingust tulenevate kohustuste mittetäitmist või mittenõuetekohast täitmist ei loeta Lepingu rikkumiseks, kui selle põhjuseks oli asjaolu, mille saabumist Pooled hankelepingu sõlmimisel ette ei näinud ega võinud ette näha (vääramatu jõud). Vääramatuks jõuks loevad pooled võlaõigusseaduse § 103 lõikes 2 kirjeldatud ettenägematuid olukordi ja sündmusi, mis ei olene nende tahtest või muid sündmuseid, mida Eestis kehtiv õigus- ja kohtupraktika tunnistavad vääramatu jõuna, nt looduskatastroof, sõda vms.
   8. Pool, kelle tegevus lepingujärgsete kohustuste täitmisel on takistatud vääramatu jõu asjaolude tõttu, on kohustatud sellest esimesel võimalusel kirjalikult teist Poolt teavitama.
6. **Konfidentsiaalsus ja andmekaitse**
   1. Teenuse osutaja kohustub tagama, et tema esindaja(d), töötajad, lepingupartnerid ning muud isikud, keda ta oma kohustuste täitmisel kasutab, oleksid Lepingus sätestatud konfidentsiaalsuse kohustusest teadlikud ning nõudma nimetatud isikutelt selle kohustuse tingimusteta ja tähtajatut täitmist.
   2. Tagama Lepingu täitmisel teatavaks saanud isikuandmete töötlemise ja säilitamise kooskõlas õigusaktide ja Lepinguga.
   3. Teenuse osutaja kohustub mitte kasutama konfidentsiaalset teavet isikliku kasu saamise eesmärgil või kolmandate isikute huvides.
   4. Tagama kõik intellektuaalse omandi õiguste olemasolu, mis on vajalikud Lepingu nõuetekohaseks täitmiseks.
   5. Teenuse osutaja kohustub tagama Lepingu täitmise käigus isikuandmete töötlemise õiguspärasuse ning vastavuse isikuandmete kaitse üldmääruses (EL 2016/679) ja teistes andmekaitse õigusaktides sätestatud nõuetele, sh täitma organisatsioonilisi, füüsilisi ja infotehnoloogilisi turvameetmeid konfidentsiaalsete andmete kaitseks juhusliku või tahtliku volitamata muutmise, juhusliku hävimise, tahtliku hävitamise, avalikustamise jms eest.
   6. Teenuse osutaja tagab isikuandmete töötlemise õiguspärasuse kolmandate osapooltega sõlmitud lepingute täitmisel ning sõlmib volitatud töötlejaga isikuandmete töötlemise lepingu.
7. **Teadete edastamine ja volitatud esindajad**
   1. Pooled on kohustatud teavitama teist Poolt viivitamatult asjaoludest, mis takistavad või võivad takistada kohustuse nõuetekohast ja õigeaegset täitmist.
   2. Juriidilisi tagajärgi omavad või omada võivad teated edastatakse Poolte vahel kirjalikult.
   3. Lepinguga seotud teated edastatakse teisele Poolele Lepingus märgitud kontaktandmetel. Kontaktandmete muutusest on Pool kohustatud koheselt informeerima teist Poolt. Kuni kontaktandmete muutusest teavitamiseni loetakse teade nõuetekohaselt edastatuks, kui see on saadetud Poolele Lepingus märgitud kontaktandmetel.
   4. Poolte kontaktandmed ja -isikud:
   5. Valga Töötute Aktiviseerimiskeskus: Ingrid Püvi; telefon 5349 6644; e-post ingrid.pyvi@valga.ee
      1. Teenuse osutaja: ……./nimi/…; telefon…….; e-post…….
8. **Lepingu muutmine ja lõpetamine**
   1. Lepingu tingimuste täiendamine või muutmine toimub Poolte vastastikusel kokkuleppel ja vormistatakse kirjalikult Lepingu lisana, mille allkirjastavad mõlemad osapooled.
   2. Lepingu muutmise soovist peab osapool teisele ette teatama vähemalt 1 (üks) kuu.
   3. Leping jõustub mõlemapoolsest allkirjastamise hetkest ja kehtib kuni lepinguliste kohustuste täitmiseni või kuni Projekti maksimaalse rahalise mahu täitumiseni, sõltuvalt sellest, milline tingimus saabub varem. Punktis 4.3.11. nimetatud teenuse osutaja kohustus kehtib kuni **31.12.2030**. Lepingu lõppemine ei mõjuta selliste kohustuste täitmist, mis oma olemuse tõttu kehtivad ka pärast lepingu lõppemist.
   4. Pooltel on õigus leping ette teatamata ühepoolselt lõpetada, kui teine Pool on oluliselt lepingut rikkunud. Lepingu oluliseks rikkumiseks loetakse muuhulgas teadlikku valeinfo esitamist või korduvat samalaadse lepingu tingimuse rikkumist või kui Lepingu alusel teostatud töö kvaliteedis on olulisi puudusi ja lepingu rikkumise asjaolud annavad mõistliku põhjuse eeldada, et Lepingu Pool ei täida lepingust tulenevaid kohustusi korrektselt ka edaspidi.
   5. Kumbki Pool ei tohi Lepingust tulenevaid õigusi ega kohustusi üle anda ega muul viisil loovutada kolmandale isikule ilma teise Poole eelneva kirjaliku nõusolekuta.
9. **Lõppsätted**
   1. Pooled juhinduvad lepingu täitmisel Eesti Vabariigis kehtivatest õigusaktidest, eelkõige kohaldatakse lepingus reguleerimata küsimustes võlaõigusseaduses sätestatut.
   2. Juhul, kui Lepingu mõni säte osutub õigusaktidega vastuolus olevaks, ei mõjuta see ülejäänud sätete kehtivust.
   3. Lepingust tulenevad ja sellega seotud vaidlused lahendavad Pooled läbirääkimiste teel. Kui vaidlust ei õnnestu lahendada läbirääkimiste teel, on Pooltel õigus pöörduda vaidluse lahendamiseks maakohtusse vastavalt Eesti Vabariigis kehtivatele õigusaktidele.
   4. Teenuse osutaja annab Aktiviseerimiskeskusele üle Lepingu lõppemisel kõik dokumendid ja esemed, mis ta sai enda kasutusse Lepingu kehtivuse ajaks.
   5. Leping on koostatud eesti keeles digitaalse dokumendina, mis jääb mõlemale lepingu Poolele.

**Valga Töötute Aktiviseerimiskeskus**   **Teenuse osutaja**

(allkirjastatud digitaalselt) (allkirjastatud digitaalselt)

nimi nimi

ametinimetus ametinimetus